## Rješenje kojim se Investicijskom društvu Krentschker vrijednosnice d.o.o. oduzima odobrenje za rad

### NN 102/2011 (9.9.2011.), Rješenje kojim se Investicijskom društvu Krentschker vrijednosnice d.o.o. oduzima odobrenje za rad

HRVATSKA AGENCIJA ZA NADZOR FINANCIJSKIH USLUGA

2103

Na temelju odredbi članka 15. točke 4. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 255. stavka 1. i članka 263. stavak 1. točka 3. Zakona o tržištu kapitala (»Narodne novine« br. 88/08, 146/08, 74/09: dalje ZTK, Zakon), u predmetu redovnog neposrednog nadzora nad investicijskim društvom Krentschker vrijednosnice d.o.o., Zagreb, Jakova Gotovca 1/V, MBS: 080559799, Hrvatska agencija za nadzor financijskih usluga na sjednici Uprave održanoj 1. rujna 2011. godine, donijela je

RJEŠENJE

I. Investicijskom društvu Krentschker vrijednosnice d.o.o., Zagreb, Jakova Gotovca 1/V, MBS: 080559799, oduzima se odobrenje za rad.

II. Investicijsko društvo iz točke I. izreke ne može zatražiti ponovno izdavanje odobrenja za rad u roku od 1 (jedne) godine od dana konačnosti ovog rješenja.

III. Od dana konačnosti ovog rješenja investicijsko društvo iz točke I. izreke ne smije sklopiti, započeti obavljati ili obaviti niti jednu novu investicijsku uslugu ili aktivnost za koju je odobrenje za rad bilo izdano.

IV. Nalaže se investicijskom društvu iz točke I. izreke da u roku od 15 dana od zaprimanja ovog rješenja, Hrvatskoj agenciji za nadzor financijskih usluga dostavi dokaze o pokretanju postupka brisanja djelatnosti iz sudskog registra i o obavještavanju svih svojih klijenata, društva za upravljanje Franklin Templeton International Services S.A, 26 Boulevard Royal L-2449, Luxembourg, kao i ostalih društava za upravljanje investicijskim fondovima u čije fondove investicijsko društvo ulaže imovinu svojih klijenata o prestanku važenja odobrenja za rad.

V. Ovo rješenje upisuje se u Registar društava koji vodi Hrvatska agencija za nadzor financijskih usluga.

VI. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je provela postupak redovnog neposrednog nadzora nad investicijskim društvom Krentschker vrijednosnice d.o.o., Zagreb, Jakova Gotovca 1/V, MBS: 080559799 (dalje: Društvo), sukladno odredbi članka 15. točka 2. Zakona o Hrvatskoj agenciji za nadzor financijskih usluga i članka 541. Zakona o tržištu kapitala (»Narodne novine« br. 88/08, 146/08, 74/09). Prije početka obavljanja nadzora Društvu je uručena Obavijest o neposrednom nadzoru, klasa: UP/I-041-02/11-06/7, urbroj: 326-321/11-02, od 20. siječnja 2010. godine. O provedenom nadzoru sastavljen je Zapisnik od 24. veljače 2011. godine, pod klasom: UP/I-041-02/11-06/7., urbroj: 326-321/11-14 (dalje u tekstu: Zapisnik), kojim su utvrđene nezakonitosti i nepravilnosti u poslovanju Društva.

Nakon što je sastavljen Zapisnik, Društvu je bilo omogućeno, sukladno članku 52. Zakona o općem upravnom postupku (»Narodne novine« br. 47/09) ostvariti i zaštititi svoja prava i interese, na način da je bilo pozvano očitovati se na Zapisnik, na način da u ostavljenom roku od osam dana od zaprimanja Zapisnika dostavi primjedbe, uz koje je bilo dužno dostaviti svu dokumentaciju kojom dokazuje osnovanost svojih navoda.

Društvo je u ostavljenom roku podnijelo Prigovor na zapisnik, te je Agencija ocijenila da prethodno izjašnjenje Društva, sukladno načelu saslušanja stranke, pridonosi potpunijem utvrđivanju pravog stanja stvari, te ostvarivanju i zaštiti prava i interesa Društva, a da pritom nije ugrožen javni interes niti su ugrožena prava dugih osoba. Stoga je Agencija u dokaznom postupku ocjenjivala i navode Društva iz prigovora te utvrdila da isto svojim sadržajem u bitnome ne mijenja utvrđeno činjenično stanje opisano Zapisnikom.

Na temelju tako utvrđenog činjeničnog stanja, Agencija je 26. svibnja 2011. godine u postupku nadzora donijela Rješenje (klasa: UP/I-041-02/11-06/7, urbroj: 326-321-11-19; dalje u tekstu: Rješenje) kojim je Društvu naložila kako slijedi iz citata izreke Rješenja:

»I. Investicijskom društvu Krentschker vrijednosnice d.o.o. Zagreb, Jakova Gotovca 1/V nalaže se izvršenje sljedećih mjera za otklanjanje utvrđenih nezakonitosti i nepravilnosti:

1. Unaprijediti mjere i postupke u cilju postupanja s poslovnom dokumentacijom i podacima, na način da izradi sigurnosne kopije svih podataka propisanih ZTK i Pravilnikom o organizacijskim zahtjevima za pružanje investicijskih usluga i obavljanje investicijskih aktivnosti i pomoćnih usluga (»Narodne novine« br. 05/09, dalje u tekstu: Pravilnik o organizacijskim zahtjevima), te organizira čuvanje istih izvan poslovnih prostorija Društva, odmah po zaprimanju ovog Rješenja;

2. Osigurati da se izvješća kontrolnih funkcija investicijskog društva koja se izrađuju sukladno članku 10. stavak 4. Pravilnika o organizacijskim zahtjevima usklade s obvezama propisanima člankom 5. i 6. Pravilnika o organizacijskim zahtjevima, na način da iz izvješća mora biti vidljivo na koji način kontrolne funkcije društva prate i redovno procjenjuju usvojene mjere i postupke usvojene od strane društva u svrhu utvrđivanja rizika neusklađenosti, te način na koji iste prate i redovno procjenjuju aktivnosti investicijskog društva, odmah po zaprimanju ovog rješenja;

3. U svrhu zaštite imovine klijenata osigurati da su financijski instrumenti svakog pojedinog klijenta Društva a koji su registrirani u evidencijama treće strane, društva za upravljanja Franklin Templeton International Services S.A, Boulevard Royal L-2449 Luxembourg, odvojeni od financijskih instrumenata Društva i financijskih instrumenata trećih osoba – klijenata, i to na način da se evidencije o financijskim instrumentima klijenata vode na odvojenim računima koji glase na ime svakog pojedinog klijenta u evidencijama društva za upravljanje Franklin Templeton International services S.A, Boulevard Royal L-2449 Luxembourg, u roku od 30 dana od dana zaprimanja ovog rješenja.

4. Uskladiti vođenje poslovnih knjiga s kontnim planom propisanim Pravilnikom o strukturi i sadržaju godišnjih financijskih izvještaja investicijskih društava (»Narodne novine« br. 20/10), u roku od 6 mjeseci od dana zaprimanja ovog rješenja;

5. Izraditi i implementirati politiku izvršavanja naloga, odmah po zaprimanju ovog rješenja;

6. Ažurirati sljedeće interne akte:

• Ugovor o vođenju portfelja vrijednosnih papira i drugih oblika imovine,

• Opći uvjeti Ugovora o nalogu za trgovanje financijskim instrumentima,

• Upitnik za razvrstavanje klijenta,

• Pregled objašnjenja glavnih mogućih rizika u poslovanju s vrijednosnim papirima i udjelima u fondovima,

• Opći uvjeti Ugovora o vođenju portfelja,

• Načela postupanja pri obavljanju pojedinih poslova s financijskim instrumentima,

te osigurati primjenu istih u praksi i unaprijediti postupke poslovnog ponašanja kod pružanje investicijskih usluga i obavljanje investicijskih aktivnosti, te prikupiti svu potrebnu dokumetaciju i podatke od klijenata, propisanu Općim uvjetima Ugovora o vođenju portfelja, odmah po zaprimanju ovog Rješenja;

7. Osigurati usklađenost izvještaja o aktivnostima upravljanja portfeljem s obvezama iz članka 18. točke 2. stavka 3. Pravilnika o obvezama poslovnog ponašanja (»Narodne novine« 05/09) odmah po zaprimanju ovog Rješenja.

II. Investicijskom društvu iz točke I. Izreke kao dodatna nadzorna mjera izriče se obveza da u roku od 30 dana od dana zaprimanja ovog Rješenja osigura kapital veći od minimalnog iznosa kapitala iz članka 176. i 178. ZTK, te da Agenciji u istom roku dostavi dokaze o tome da ispunjava kapitalne zahtjeve iz članka 155. stavak 1. Zakona.

III. Investicijskom društvu iz točke I. izreke nalaže se da Hrvatskoj agenciji za nadzor financijskih usluga podnese izvještaj i dokaze o poduzetim mjerama iz točaka I. i II. u roku od 30 dana od dana zaprimanja ovog rješenja, te za točku I.4. u roku od 6 mjeseci od dana zaprimanja ovog rješenja.«

Društvo je predmetno Rješenje zaprimilo 3. lipnja 2011. godine.

U postupku kontinuiranog nadzora, ocijenivši da je to potrebno radi značaja i opsega naloženih mjera, u predmetu klasa: 451-04/11-01/8, Agencija je 17. lipnja 2011. godine, prije isteka roka od 30 dana, Društvu uputila dopis kojim je zatraženo očitovanje o tome koje je konkretne radnje Društvo poduzelo na temelju citiranog Rješenja Agencije, na što je Društvo odgovorilo Očitovanjem od 24. lipnja 2011. godine (dalje u tekstu: Očitovanje).

Nakon isteka roka od 30 dana od dana zaprimanja Rješenja, a u kojem je roku Društvo bilo dužno, sukladno točki III. izreke Rješenja Agenciji dostaviti izvještaj i dokaze o poduzetim mjerama iz točaka I. i II. izreke Rješenja, Agencija je 4. srpnja 2011. godine zaprimila dopis Društva (dalje u tekstu: Dopis od 4. srpnja) u privitku kojega se nalazi samo CD s dokumentacijom vezanom samo za točke I.5. i I.6. Rješenja, bez izvještaja i drugih dokaza o poduzetim mjerama naloženim Rješenjem.

Izvještaj i dokaze o poduzetim mjerama iz točke I.1, I.2, I.3, I.7., te dodatne nadzorne mjere iz točke II. izreke Rješenja Društvo Agenciji nije dostavilo do dana donošenja ovog Rješenja.

I)

U bitnome, u gore spomenutom Očitovanju Društvo navodi, nastavno na određene točke Rješenja, da je započelo ili u postupku usklađivanja s obvezama iz citiranog Rješenja. Međutim, u prilogu Očitovanja ne nalazi se dokumentacija koju Agencija može prihvatiti kao vjerodostojne dokaze da je Društvo u ostavljenom roku poduzelo sve potrebne korake kako bi se uskladilo s mjerama naloženima Rješenjem.

U odnosu na točku II. predmetnog Rješenja, kojom se Društvu dodatnom nadzornom mjerom nalaže da u roku od 30 dana od dana zaprimanja Rješenja osigura kapital veći od minimalnog iznosa kapitala iz članka 176. i 178. ZTK, te da Agenciji u istom roku dostavi dokaze da ispunjava kapitalne zahtjeve iz članka 155. stavak 1. Zakona, Društvo se očitovalo da se vlasnik već dvije godine nalazi u razgovoru s potencijalnim preuzimateljem Društva, te ujedno obavještava Agenciju da »..vlasnik društva Društvo planira prodati jednom vlasniku ili djelatnicima društva koji bi onda zatražili smanjenje opsega poslovanja, kako bi mogli ispuniti zakonske propise o kapitalizaciji.«

Na temelju Rješenja Agencije klasa: UP/I-451-04/09-02/62, urbroj: 326-111/10-22 od 24. lipnja 2010. godine, Društvo ima odobrenje za obavljanje investicijskih usluga i aktivnosti iz članka 5. stavak 1. točka 1. i 4. te stavak 2. točka 3., 4. i 5. ZTK. Na temelju navedenog odobrenja Društvo je ovlašteno držati novac i financijske instrumente klijenata.

Na temelju odredbe članka 32. Zakona, Društvo mora imati temeljni (upisani) kapital u visini od najmanje 1.000.000 kuna. Uvidom u Rješenje Trgovačkog suda u Zagrebu od 24. lipnja 2010. godine utvrđeno je da temeljni (upisani) kapital Društva iznosi 1.000.000 kuna.

Člankom 155. stavak 1. Zakona propisano je da kapital investicijskog društva niti u jednom trenutku ne smije biti manji od minimalnog iznosa temeljnog kapitala iz članka 32., 33. i 35. Zakona, što znači da kapital izračunat prema Pravilniku o kapitalu investicijskih društava (»Narodne novine« br. 48/09) za Društvo niti u jednom trenutku ne smije biti manji od 1.000.000 kuna.

Sukladno članku 156. stavak 1. Zakona, kapital investicijskog društva računa se kao zbroj osnovnog kapitala iz članka 157. Zakona, dopunskog kapitala I iz članka 158. Zakona i dopunskog kapitala II iz članka 159. Zakona, umanjen za odbitne stavke iz članka 161. Zakona.

U postupku nadzora utvrđeno je da na dan 31. prosinca 2010. temeljni (upisani) kapital Društva iznosi 1.000.000 kuna, rezerve kapitala 1.659.420 kuna, preneseni gubici 1.432.088 kuna, a gubitak tekuće godine 1.131.720 kuna. Sukladno navedenom, u postupku nadzora utvrđeno je da kapital Društva izračunat sukladno Pravilniku o kapitalu investicijskih društava (»Narodne novine« br., 48/09) iznosi 95.612 kuna.

Člankom 155. stavak 2. Zakona propisano je da će Agencija, u takvom slučaju, investicijskom društvu omogućiti da otkloni odstupanja, odnosno naložiti nadzornu mjeru, što je i učinila točkom II. izreke citiranog Rješenja.

S obzirom na to da je Društvu već Rješenjem klasa: UP/I-041-02/10-06/38, urbroj: 326-321-10-10 od 21. listopada 2010. godine izrečena posebna nadzorna mjera, povećanje kapitala u iznosu od 952.669 kuna, a da je u postupku nadzora ponovno utvrđeno da na dan 31. prosinca 2010. godine društvo ponovno ne ispunjava kapitalne zahtjeve, izrečena je dodatna nadzorna mjera da u roku od 30 dana od dana zaprimanja Rješenja osigura kapital veći od minimalnog iznosa kapitala iz članka 176. i 178. ZTK, te da Agenciji u istom roku dostavi dokaze o tome da ispunjava kapitalne zahtjeve iz članka 155. stavak 1. Zakona. Navedena mjera izrečena je na temelju odredbe članka 262. stavak 1. i stavak 2. točka 3. ZTK.

Drugim riječima, 4. srpnja 2011. godine Društvo je Agenciji trebalo dostaviti dokaz o tome da Društvo nakon proteka roka od 30 dana od dana zaprimanja rješenja, odnosno 4. srpnja, ispunjava kapitalne zahtjeve iz članka 155. ZTK, odnosno da kapital društva, izračunat sukladno Pravilniku o kapitalu investicijskih društava, na taj dan, iznosi više od 1.000.000,00 kuna, što Društvo nije učinilo.

Uvidom u izvještaje o adekvatnost kapitala koje je Društvo dužno dostavljati na temelju Pravilnika o izvještavanju o adekvatnosti kapitala investicijskih društava (»Narodne novine« br. 48/2009) 27. srpnja 2011. Društvo je elektronskim putem Agenciji dostavilo izvještaj o adekvatnosti kapitala na dan 30. lipnja 2011. godine.

Prema navedenom izvještaju, kapital Društva na dan 30. lipnja 2011. godine, izračunat sukladno odredbama ZTK iznosio je –648.000,00 kn, što predstavlja 1.648.000,00 kn manje od ZTK-om propisanog minimuma od 1.000.000,00 kuna, dok je mjerom iz točke II. Rješenja naloženo da Društvo osigura kapital veći od propisanog minimuma.

Argument Društva o vlasničkim odnosima i osobama – imateljima udjela u Društvu Agencija ocjenjuje irelevantnim za ispunjenje citirane zakonske obveze, s obzirom da je obveza Društva, odnosno Uprave društva, a ne imatelja poslovnih udjela, održavati kapital investicijskog društva na način propisan Zakonom, te poduzimati sve mjere za uklanjanje nezakonitosti i nepravilnosti koje Agencija naloži Rješenjem.

Osim toga, u prethodnom postupku nadzora koji se vodio pod klasom UP/I-041-02/10-06/38 doneseno je Rješenje klasa: UP/I-041-02/10-06/38, urbroj: 326-321-10-08 od 2. rujna 2010. godine kojim je naloženo Društvu da izvrši povećanje temeljnog kapitala na način da uplati 952.669,00 kn u novcu, s obzirom da je na dan 30. lipnja 2010. godine kapital Društva izračunat na temelju Pravilnika o kapitalu investicijskih društava (»Narodne novine« br. 48/09) iznosio 47.331,00 kn, što je Društvo i učinilo, izvan ostavljenog roka.

U novom postupku nadzora, na temelju kojeg je doneseno Rješenje, Zapisnikom je utvrđeno da je kapital Društva na dan 31. prosinca 2010. godine iznosio 95.612,00 kuna, dakle ponovno značajno manje od ZTK-om propisanog minimuma od 1.000.000,00 kuna.

S obzirom na to da unatoč naloženim mjerama za uklanjanje nezakonitosti i nepravilnosti, te naloženim posebnim i dodatnim mjerama, na dane 30. lipnja 2010. godine, 31. prosinca 2010. godine, te 30. lipnja 2011. godine Društvo ne ispunjava svoje zakonom propisane obveze u svezi održavanja kapitala, da u Očitovanju navodi na nema namjeru nadoplatiti sredstva u kapital društva te da u Dopisu od 4. srpnja Društvo nije dostavilo dokaze o izvršenju mjere naložene u točki II. izreke Rješenja, Agencija je utvrdila da Društvo nije i nema namjeru izvršiti nadzornu mjeru naloženu točkom II. izreke Rješenja, te da je za sva izvještajna razdoblja kapital Društva značajno manji od ZTK-om propisanog minimuma.

IV) Na temelju odredbe članka 255. stavak 1. ZTK-a, Agencija je ovlaštena, na temelju zapisnika o obavljenom nadzoru, investicijskom društvu izreći sve mjere propisane ZTK-om, kako bi bila u mogućnosti ispunjavati svoje zakonske ovlasti, a posebno osigurati zakonito i uredno trgovanje financijskim instrumentima i zaštititi interese ulagatelja.

Sukladno odredbi članka 263. stavak 1. točka 3. ZTK-a Agencija će rješenjem oduzeti odobrenje za rad investicijskom društvu ako isto ne postupi u skladu s rješenjem kojim Agencija nalaže posebne nadzorne mjere iz članka 262. ZTK i/ili dodatne nadzorne mjere za upravljanje rizicima iz članka 264. ZTK.

U provedenom postupku nadzora, s obzirom na sve navedeno, utvrđeno je da Društvo nije postupilo u skladu s točkom II. izreke Rješenja kojom je naložena nadzorna mjera da osigura kapital veći od minimalnog iznosa kapitala iz članka 176. i 178. ZTK, te da Agenciji u istom roku dostavi dokaze o tome da ispunjava kapitalne zahtjeve iz članka 155. stavak 1. Zakona, koju je Agencija donijela na temelju članka 262. ZTK.

Slijedom navedenog, a s obzirom da je za Društvo nastupio razlog za oduzimanje dozvole iz članka 263. stavak 1. točka 3. ZTK-a, odlučeno je kao u točki I. izreke ovog rješenja.

V) Na temelju odredbe članka 263. stavak 3. ZTK-a, određujući rok u kojem Društvo ne može zatražiti ponovno izdavanje odobrenja za rad, Agencija je kao otegotnu okolnost cijenila vremensko razdoblje u kojemu Društvo ne ispunjava svoje zakonske obveze, odnosno okolnost da za svako izvještajno razdoblje od izdavanja odobrenja za rad do dana donošenja ovog Rješenja Društvo ima iskazan značajno manji kapital od zakonski propisanog minimuma, unatoč izrečenim nadzornim mjerama odlučeno je kao u točki II. izreke rješenja.

VI) Odredbom članka 263. stavak 5. ZTK-a određeno je da od dana konačnosti rješenja o oduzimanju odobrenja za rad investicijsko društvo ne smije sklopiti, započeti obavljati ili obaviti niti jednu novu investicijsku uslugu ili aktivnost za koje je odobrenje za rad bilo izdano, pa je odlučeno kao u točki III. izreke rješenja.

VII) Sukladno odredbi članka 10. stavak 3. ZTK-a i Pravilniku o sadržaju, obliku i načinu vođenja registra osoba ovlaštenih pružati investicijske usluge i obavljati investicijske aktivnosti (»Narodne novine« br. 5/09), Agencija vodi registar društava ovlaštenih pružati investicijske usluge i obavljati investicijske aktivnosti, pa je odlučeno kao u točki V. izreke rješenja.

VIII) Na temelju odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU:

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/11-06/7

Urbroj: 326-321/11-21

Zagreb, 1. rujna 2011.

Zamjenik predsjednika Uprave
Željko Kopčić, v. r.

Rješenje, NN 102/2011-2103